**НАРЕДБА ЗА СИМВОЛИКАТА И ОТЛИЧИЯТА НА ОБЩИНА ПЛОВДИВ**

**Вносител:** инж. Иван Тотев – Кмет на Община Пловдив ***Проект!***

Съгласно чл. 26, ал. 4 от Закона за нормативните актове, в законоустановения срок от 30 дни, Община Пловдив чрез настоящото публикуване предоставя възможност на заинтересованите лица да направят своите предложения и становища във връзка с приемането на Наредба за символиката и отличията на Община Пловдив на е-mаil адрес: culture@plovdiv.bg или в деловодството на Община Пловдив, пл. „Стефан Стамболов” №1.

**МОТИВИ:**

1. **Обосновка за конкретната необходимост от приемане на подзаконовия нормативен акт:**

 Към момента на територията на Община Пловдив няма единен подзаконов нормативен акт, който да регламентира символиката и отличията на Община Пловдив, реда за вземане на решения, начина за удостояване с почетни звания и отличия, реда за възпроизвеждане и използване на символите на града. Отличаването на лица, допринесли с дейността си за развитието и популяризирането на град Пловдив се извършва в съответствие с «Правилник за почетните отличия и звания на град Пловдив, реда за удостояване и тяхното връчване», приет с Решение № 411, взето с Протокол № 16 от 27. 09. 2012 г. на Общински съвет – Пловдив. С други решения на Общински съвет са уредени статутите на някои от символите на града. Денят (празникът) на град Пловдив е определен да бъде 6-ти септември – Ден на Съединението на България, с Решение № 14, взето с Протокол № 1 от 15.01.1993г. Статутът на Герба на Община Пловдив е приет с Решение № 202, взето с Протокол № 13 от 18.07.1997г. С Решение № 229, взето с Протокол № 16 от 29.08.1997г. е одобрен проекта на художника Ганчо Ганев за Знаме на Община Пловдив. След проведен конкурс през 2010г., с Решение № 256, взето с Протокол № 19 от 08.07.2010г. е приет Химна на град Пловдив с автор на текста - поетът Петър Анастасов и автор на музиката – композиторът Георги Славчев. Тези решения обаче не регламентират възпроизвеждането, използването и налагането на административни наказания в случаи на ползването им по уронващ престижа начин. Не е нормативно уреден и въпроса със знаците на Община Пловдив, каквито се явявят Официалният печат и Почетната книга. Това налага изработването на единен нормативен документ.

 Предложеният проект на Наредба за символиката и отличията на Община Пловдив урежда отношенията от местно значение, свързани с вида, съдържанието и начина за използване на символите и знаците на Община Пловдив и вида на почетните отличия и звания, които се присъждат от Пловдивски общински съвет, както и реда за удостояване и тяхното връчване.

 **II. Причини, които налагат приемането на Наредба за символиката и отличията на Община Пловдив:**

При изработването на проекта на Наредба за символиката и отличията на Община Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

1. **Принцип на необходимост:** Приемане на по-пълна, ефективна и структурирана нормативна уредба, която регламентира символиката и отличията на Община Пловдив, реда за вземане на решения, начина за удостояване с почетни звания и отличия, реда за възпроизвеждане и използване на символите на града. По този начин ще се постигане по-голяма прецизност и прозрачност при отличаването на лица, допринесли с дейността си за развитието и популяризирането на Пловдив.
2. **Принцип на обоснованост:** Прилагането на Наредбата ще доведе до унифициране на използваните символи, спазване на тяхната йерархична зависимост, правилното им използване в обществения живот и възможността за удостояване с определени отличия след обществен дебат.
3. **Принципите на предвидимост и откритост** са спазени – проектът с мотивите и предварителната оценка на въздействието са публикувани на официалния сайт на Община Пловдив за становища и предложения от заинтересованите лица.
4. **Принцип на съгласуваност:** чрез сайта на Община Пловдив проектът с мотивите и предварителна оценка на въздействието публично са предоставени на заинтересованите лица, като в предложението до Общински съвет – Пловдив ще бъдат взети предвид направените предложения и дадените становища, в резултат на проведените обществени консултации. Същите ще бъдат оповестени от вносителя преди приемането на акта от Общински съвет–Пловдив.
5. **Принципите на субсидиарност, пропорционалност и стабилност:** – приемането на Наредба за символиката и отличията на Община Пловдив е в съответствие с нормативните актове от по-висока степен.

**III. Целта** на предлаганата Наредба за символиката и отличията на Община Пловдив е да се да се актуализира нормативната база на Община Пловдив, като се допълни с нормативен акт, регулиращ определена дейност и по този начин се изгради една по-пълна, ефективна и структурирана правна уредба.

**IV. Финансови средства:** Приемането на Наредбата и прилагането на новите разпоредби няма да е свързано с изразходване на допълнителни финансови средства от бюджета на Община Пловдив, както и с допълнителни човешки ресурси.

**V. Очаквани резултати:** Синхронизиране на Наредбата с действащото законодателство, прозрачност и яснота при прилагане на разпоредбитей**,** въвеждане на регламентирани процедури и практики при използването на символите и избора на лица за удостояване с почетните отличия и звания.

**VI. Анализ за съответствие с правото на Европейския съюз:** Предлаганите промени са в съответствие с нормативните актове от по-висока степен и с разпоредбите на Европейската харта за местното самоуправление и директивите на Европейската общност, свързани с тази материя. Спазва се общоприетата практика за Европа и страната, държавни и общински институции да имат своя символика, изразяваща самочувствието, силата на традицията и вярата в бъдещето на гражданите от съответната общност. Регулира се необходимостта от установяване на нормативен ред, постановяващ условията, критериите и начина на използване, а така също и реда по връчване на символи и отличия.

В изпълнение на изискванията на ЗНА е извършена предварителна оценка на въздействието на проекта на подзаконовия нормативен акт. Проектът на Наредба за символиката и отличията на Община Пловдив и предварителна оценка на въздействието му, са публикувани на официалната страница на Община Пловдив на 26.10.2018г.

При постъпване, в рамките на законовия 30-дневен срок за обществени консултации, на становища по проекта на Наредба за символиката и отличията на Община Пловдив, същите ще бъдат оповестени от вносителя преди приемането на акта от Общински съвет–Пловдив.

**Правни основания:** чл.16,чл.21, ал. 1, т. 21 и ал.2 от ЗМСМА, във връзка с чл. 8, чл.11, ал.3 и чл.15, ал.1 от ЗНА и при спазване изискванията на чл.19, чл.20, чл.26 и чл.28 от ЗНА и на чл. 75 -59 от АПК.

**Фактически основания:** Приемане на по-пълна, ефективна и структурирана нормативна уредба, която регламентира символиката и отличията на Община Пловдив.

**ПРОЕКТ ЗА РЕШЕНИЕ:**

**І.** Приема Наредба за символиката и отличията на Община Пловдив, съгласно Приложение1.

**II.** Възлага на Кмета на Община Пловдив да предприеме необходимите действия по изпълнение на настоящото решение.

 ***Приложение 1***

**НАРЕДБА ЗА СИМВОЛИКАТА И ОТЛИЧИЯТА НА ОБЩИНА ПЛОВДИВ**

**Г л а в а п ъ р в а
Общи положения**

**Чл. 1.** Настоящата наредба урежда:

1. Вида, съдържанието и начина за използване на символите и знаците на Община Пловдив;
2. Вида на почетни отличия и звания, които се присъждат от Пловдивски общински съвет, както и реда за удостояване и тяхното връчване.

**Чл. 2.** Символите на Община Пловдив са:

1. Знаме на град Пловдив;
2. Девиз на град Пловдив;
3. Герб на град Пловдив;
4. Химн на град Пловдив;
5. Празник на град Пловдив.

**Чл. 3.** Знаците на Община Пловдив са:

1. Официален печат на Община Пловдив;
2. Почетна книга на Община Пловдив.

**Чл. 4.**Отличията и званията на град Пловдив, във възходяща последователност, са:

1. „Почетна значка на град Пловдив“;
2. „Почетен знак на град Пловдив“;
3. „Почетен гражданин на град Пловдив“.

**Г л а в а в т о р а**

**Символи на Община Пловдив**

**I. Знаме и девиз на град Пловдив**

**Чл. 5.** Знамето на град Пловдив е символ с първостепенно значение, който изразява самоуправлението на общината и демократичните принципи, които го характеризират. Статутът на Знамето e приет с Решение № 229, взето с Протокол № 16 от 29.08.1997г. на Общински съвет – Пловдив.

**Чл. 6.** Знамето се изработва като уникат от копринен плат. На светлосин фон, символизиращ свобода, мир и демокрация, в средата е разположена бяла лента, символизираща мъдрост и чистота. Върху бялата лента е разположен гербът на Пловдив. Гербът се извезва с копринени конци. Под герба върху жълта лента със зелен цвят се извезва девизът „Древен и вечен“.

**Чл. 7**. Оригиналът на знамето се съхранява в кабинета на Кмета на Община Пловдив.

**Чл. 8.** Знамето на Пловдив може да бъде възпроизвеждано в различни варианти при спазване на пропорциите и цветовете, утвърдени с Решение № 229, взето с Протокол № 16 от 29.08.1997г. на Общински съвет – Пловдив, след получено писмено съгласие от Община Пловдив.

**Чл. 9.** Знамето на град Пловдив е постоянно издигнато:

 1. Пред сградата на Община Пловдив на пл. „Стефан Стамболов“№1;

 2. В залата за провеждане на заседания на Общински съвет – Пловдив;

 3. В кабинета на председателя на Общински съвет –Пловдив.

 4. В ритуалните зали на Община Пловдив.

 5. Пред сградите на районните администрации и на общинските училища.

**Чл. 10.** Участието на знамето в чествания, тържества и други се осъществява в следните случаи:

1. Националния празник на Република България 3-ти март;

2. Официалните празници на Република България;

3. Празника на град Пловдив;

4. Празници и чествания на годишнини от събития с важна роля в историята на Община Пловдив и България;

5. Тържествени заседания на Общински съвет – Пловдив.

**Чл. 11.** Редът за участие на знамето в тържествата и честванията по чл.10 се урежда от отдел „Протокол и връзки с обществеността и медиите“, при спазване на изискванията на Закона на държавния протокол и Правилника за прилагането му.

**Чл. 12.** Тиражирани варианти на знамето могат да се поставят на фасадите на държавни и общински институции (музеи и др.); по улици, площади и булеварди на града; на фасадите на домовете на пловдивчани; могат да бъдат използвани по време на спортни, културни, социални и други събития по начин, който не уронва престижа на знамето и Община Пловдив.

**Чл. 13** Забранява се използването на знамето и негови тиражирани варианти за политически, религиозни и антибългарски послания.

**II. Герб на град Пловдив**

**Чл. 14.** Гербът на град Пловдив е символ на местното самоуправление. Статутът на герба е приет с Решение №202, взето с Протокол №13 от 18.07.1997г. на Общински съвет – Пловдив.

**Чл. 15.** Гербът на град Пловдив представлява правоъгълен щит. Над щита има елементи от крепостна стена. Щитът е разделен на две части. В първата част е представена сцена, изобразяваща Съединението на България от 1885г. От ляво на дясно – лъв с корона (Княжество България), лъв без корона (Източна Румелия). Лъвовете държат правоъгълен щит с корона на Обединена България. Във втората част са изобразени седемте хълма и река Марица. Цветовете на герба са: тъмно зелено (тепета, фон на лъвовете и външен контур), тъмно червено (фон на щита на Обединена България), жълто (лъвове, крепостна стена, фон на тепетата и река Марица, корони), тъмно синьо (река Марица), светло зелено (езици и нокти на лъвовете).

**Чл. 16.** Гербът на Пловдив има следните форми:

1. Пластична;

2. Графична – в два варианта – цветна и черно-бяла.

**Чл. 17.** Графичният вариант на герба присъства като елемент в знамето на Пловдив, официалния печат на Община Пловдив, почетните отличия на град Пловдив и е задължителен елемент от официалната бланка за кореспонденция на Община Пловдив.

**Чл. 18**. Пластичният вариант на герба се поставя:

 1. На фасадата на сградата на Община Пловдив на пл. „Стефан Стамболов“ №1;

 2. В залата за провеждане на заседания на Общински съвет-Пловдив;

 3. В кабинета на председателя на Общински съвет –Пловдив;

 4. В кабинета на Кмета на Община Пловдив и на районните кметове;

 5. В ритуалните зали на Община Пловдив.

**Чл. 19**. Гербът може да се възпроизвежда в различни варианти при спазване на съотношенията между отделните елементи в него, утвърдени с Решение №202, взето с Протокол №13 от 18.07.1997г. на Общински съвет – Пловдив, след получено писмено съгласие от Община Пловдив~~.~~

**Чл. 20.** Забранява се използването на герба и тиражирани негови варианти за политически, религиозни и антибългарски послания.

**III. Химн на град Пловдив**

**Чл. 21.** Химнът на град Пловдив, който e прослава и възхвала на града, е приет с Решение №256, взето с Протокол№19 от 08.07.2010 г. на Общински съвет – Пловдив.

**Чл. 22.** Химнът е разписан за изпълнение от симфоничен оркестър, смесен хор с клавирен съпровод, вокал с клавирен съпровод, смесен хор и симфоничен оркестър.

**Чл. 23.** Химнът на Пловдив се изпълнява по време на:

 1. Официални тържествени събития, организирани във връзка с националния празник на Република България, Празника на град Пловдив и други поводи с важна роля в историята на Пловдив и България;

 2. Преди заседанията на Общински съвет – Пловдив;

 3. По време на културни и спортни изяви.

**Чл. 24.** Забранява се изпълнението на химна в различни аранжименти за политически, религиозни и антибългарски послания.

**IV. Празник на град Пловдив**

**Чл. 25**. Официалният празник на град Пловдив е 6-ти септември и съвпада с Деня на Съединението на България. Празникът е определен с Решение №14, взето с Протокол №1 от 15 януари 1993г. на Общински съвет – Пловдив.

**Чл. 26.** На 6-ти септември се организира тържествена заря-проверка пред Паметника на Съединението, а общинската администрация организира програма за гражданите и гостите на Пловдив.

**Г л а в а т р е т а**

**ЗНАЦИ НА ОБЩИНА ПЛОВДИВ**

**V. Официален печат**

**Чл. 27**. Официалният печат на Община Пловдив има кръгла форма. В централната му част е изобразен гербът на град Пловдив, над него надпис „ОБЩИНА“, под него – надпис „ПЛОВДИВ“.

**Чл. 28**. Официалният печат се съхранява от кмета или изрично упълномощено от него лице и се полага след подписа на кмета на общината върху оригиналите на:

1. Споразумения, договори и други документи с важно за Община Пловдив значение;

2. Пълномощни за представителство на Община Пловдив в отношенията с други държави и побратимени градове;

3. Декларации от името на Община Пловдив;

4. Удостоверения за удостояване с наградите на Община Пловдив;

5. Други документи с представителен за Общината характер или изискуеми по закон.

**VI. Почетна книга**

**Чл. 29.** В почетната книга се вписват имената на официални гости, на български и чуждестранни граждани с принос в развитието на град Пловдив, удостоени с отличия, звания и награди.

**Чл. 30.** Вписването в Почетната книга става при подходящи поводи, тържествени събрания, тържествени заседания на Общинския съвет, юбилейни годишнини, чествания и др.

**Чл. 31**. Почетната книга на Община Пловдив се съхранява от отдел „Протокол и връзки с обществеността и медиите“.

**Г л а в а ч е т в ъ р т а
ОТЛИЧИЯ И ЗВАНИЯ НА ОБЩИНА ПЛОВДИВ**

**VII. Почетна значка на град Пловдив**

**Чл. 32**. Почетната значка на град Пловдив изобразява герба и знамето на града.

**Чл. 33**. С почетна значка на град Пловдив се отличават български и чуждестранни граждани и юридически лица, имащи заслуги в изпълнението на своя граждански и служебен дълг, с принос в развитието на града.

**Чл. 34**. Носителят на почетната значка на град Пловдив се записва в специална книга, съхранявана в деловодството на Пловдивски общински съвет.

**VIII. Почетен знак на град Пловдив**

**Чл. 35**. Почетният знак представлява релефно изображение на герба на град Пловдив. Отличието се поставя върху подложка в специална кутия с надпис „Почетен знак на град Пловдив“.

**Чл. 36.** Пловдивският общински съвет удостоява с това отличие български и чуждестранни граждани, юридически лица и институции, които имат съществен и значим принос за развитието на града и заслуги към неговите граждани.

**Чл. 37**. Носителят на почетния знак на град Пловдив се записва в специална книга, съхранявана в деловодството на Пловдивски общински съвет.

**IX. Почетен гражданин на град Пловдив**

**Чл. 38.** (1)Със званието „Почетен гражданин на град Пловдив” се удостояват:

 1. Изтъкнати български граждани, имащи изключителни заслуги и принос в областта на обществения живот, стопанската дейност, научните изследвания, здравеопазването, образованието, културата, спорта или други области, свързали своята дейност с град Пловдив и допринесли за неговото развитие, национален и международен престиж;

 2. Чуждестранни граждани със значителни постижения за развитието на град Пловдив и Република България;

 3. Граждани, проявили изключителен героизъм в екстремни или аварийни ситуации;

 4. Дарители, чиито дарения имат непреходна стойност и значение за развитието на Пловдив.

(2) Званието „Почетен гражданин на град Пловдив” може да се присъжда и посмъртно.

**Чл. 39.** На удостоените със званието „Почетен гражданин на град Пловдив” се връчва Почетен знак с лента, символизираща знамето на град Пловдив и удостоверение по образец, поставено в рамка.

**Чл. 40.** Удостоеният със званието „Почетен гражданин на град Пловдив” се вписва в Почетната книга на Община Пловдив.

**Чл**. **41.** Пловдивският общински съвет може да отнема званията „Почетен гражданин на град Пловдив” на лица, осъдени за престъпления с влязла в сила присъда, на тези които с постъпките си петнят името на града и страната или при писмена молба от страна на удостоения.

**Чл**. **42.** Предложения за удостояване с почетна значка, почетен знак и звание „Почетен гражданин на град Пловдив“ могат да правят:

1. Кметът на Община Пловдив;

2. Председателят на Пловдивски общински съвет;

3. Група от най-малко 10 общински съветници от Пловдивски общински съвет;

4. Инициативни граждански комитети със състав не по-малко от 100 човека;

**Чл. 43.** Предложенията трябва да бъдат придружени от: подробни мотиви, биография и описание на дейността на кандидата и заслугите му към град Пловдив.

**Чл. 44.** Предложенията за удостояване с почетна значка, почетен знак и звание „Почетен гражданин на град Пловдив“ се внасят в деловодството на Пловдивски общински съвет.

**Чл. 45.** Внесените предложения се разглеждат от всички Постоянни комисии на Общинския съвет. Председателите на Постоянни комисии изготвят писмени мотивирани решения за всяка кандидатура до Председателя на Пловдивски общински съвет.

**Чл. 46.** Писмените мотивирани решения на Постоянните комисии по направените предложения се разглеждат на разширен Председателски съвет, в присъствието на председателите на политически представителните групи общински съветници (ППГОС) и представители на общинските съветници, нечленуващи в ППГОС. Председателят на Пловдивски Общински съвет внася предложенията на редовно заседание.

**Чл.47.** Решенията на Пловдивски общински съвет за удостояване с почетна значка и почетен знак на град Пловдив се вземат с явно гласуване, с мнозинство – повече от половината от общия брой на съветниците, а решенията за удостояване със званието „Почетен гражданин на град Пловдив” се вземат с явно гласуване, с мнозинство – повече от две трети от общия брой на съветниците.

**Чл. 48**. Почетните отличия и звания се връчват от Кмета на Община Пловдив и/или Председателя на Пловдивски общински съвет, в тържествена обстановка.

**Г л а в а п е т а**

**АДМИНИСТРАТИВНО-НАКАЗАТЕЛНИ РАЗПОРЕДБИ**

**Чл. 49.** (1) За нарушение на разпоредбите на настоящата Наредба, виновните лица се наказват с административно наказание – глоба или имуществена санкция, в размер от 50 до 500лв.

(2) При повторно нарушение виновните лица се наказват с глоба или имуществена санкция до 5000лв.

(3) Установените в тази наредба наказания се налагат, ако за същото нарушение не е предвидено по-тежко наказание в друг нормативен акт от по-висока степен.

**Чл. 50**. Наказателните постановления за нарушенията по настоящата Наредба се издават от Кмета на Община Пловдив или определен от него заместник-кмет.

**Чл. 51.** За образуването на административно-наказателни производства за нарушения на тази наредба, съставянето на актове, издаването, връчването и обжалването на наказателни постановления и тяхното изпълнение, се прилагат разпоредбите на Закона за административните нарушения и наказания.

**Г л а в а ш е с т а**

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. С приемането на настоящата наредба се отменя „Правилник за почетните отличия и звания на град Пловдив, реда за удостояване и тяхното връчване”, приет с Решение №411, взето с Протокол №16 от 27.09.2012 г. на Пловдивски общински съвет.

§2. Наредбата влиза в сила от деня на приемането ѝ.